Христо Ясенов
Закана

chitanka.info

Над стария замислен град се стели

мъгла и дим, мъгла и ведър дим…

И вятърът — бездомен пилигрим —

развява плахо сънищата бели.

И ний вървим, и крепнем, и вървим

низ тоя град от живи и умрели —

и в порива на устремите смели

изграждаме, владеем и рушим.

И всеки ден за нас е нов закон,

и всеки зов — един съборен трон

за ордата престъпна и пияна.

И в мъката на всеки смъртен грях,

и в трепета на всеки стон и смях

цъфти и зрее нашата закана.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.